**Bătrânul**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bătrânul

...

-Ce-ai face tu, de te-ai mai naște-odată

Și întreaga-ți viață, ai lua de la-nceput,

Dacă ți-ar da o șansă Cereasca judecată,

Să faci ce ți-ai dorit, dar încă n-ai făcut?

...

Și ce-ai face tu cu ce-ai lăsat în spate,

Cu toate-acele vise ce nu s-au întrupat?

Ai lua-o de la capăt, ai merge mai departe,

Ce-ai face-n noua viață care ți s-a dat?

...

Dacă te-ai mai naște cu tot ce știi acum,

Dar să nici nu pierzi nimic din ce-ai trăit,

Ai păși din nou pe străbătutul drum,

Sau ți-ai deschide altul, cu totul diferit?

...

M-a întrebat bătrânul privindu-mă adânc.

L-am întâlnit odată, pe-o veche cărăruie,

Părea din altă lume, avea priviri de prunc,

Și-o piele nefirească, era gălbui verzuie!

...

-Nu știu ce să spun aș vrea să mai gândesc,

Această întrebare nu e deloc ușoară,

Ce-aș face de m-aș naște pentru a doua oară?

Nici nu știu bătrâne, dacă mi-o doresc!

...

Oricum murim în viață, puțin câte puțin,

Cu fiecare zi, cu fiecare ceas, cu fiecare clipă,

Mie-mi ajunge-o viață dac-o trăiesc din plin

Și din ce-am primit să nu fac vreo risipă!

...

-Dar tu, bătrâne om, ce faci aici, departe,

Pari foarte bătrân, parcă uitat de vreme,

-Eu sunt dintre aceia ce s-au întors din moarte

Și duc povară grea și sufletul îmi geme!

...

Eu m-am născut odată, în vremea de demult

Și-am căutat într-una izvorul tinereții,

M-am tot rugat de cer să-mi dea alt început,

Sau să-mi arate taina morții și a vieții!

...

Am fost un om normal, cu soață și copii,

Dar n-aveam timp de ei, eram prea ocupat,

N-am împărțit cu ei lacrimi sau bucurii,

Deși cu ei în casă, parc-aș fi fost plecat!

...

Și a venit o zi când nu i-am mai văzut,

Am văzut doar carul cu caii negri-n poartă,

Deodată am simțit tot ce am pierdut

Și m-am rugat la cer să mă mai nasc odată!

...

Cerul a ascultat ruga mea fierbinte,

M-am născut din nou și iată-mă bătrân,

Și n-am uitat nimic, mi-aduc totul aminte,

Dar acum zadarnic sunt un om mai bun!

...

Duc povara asta de-atât amar de vreme,

Umblu străin de lume, impovărat și frânt,

Atât mai am acum, un suflet care geme,

Și o potecă veche ce duce la mormânt!

...

Dar tu mi-ai răspuns așa cum se cuvine,

Trăiește-ți viața după cum ți-e dată,

Simte bucuria născută pentru tine,

Pe care fiecare clipă ce trece, ți-o arată!

...

Nu-ți pierde nădejdea nici gândul cel frumos,

Iar dacă vei cădea când totu-ți pare greu,

Tu nu uita că viața ți-a dat-o Dumnezeu

Și pentru viața ta, a murit Hristos!